[{"text_idx": "#000004", "text": "Cewch eich siomi ar yr ochr orau gan dywydd y gwanwyn yng Ngogledd Ddwyrain Cymru. Mae\u2019r dyddiau\u2019n oleuach ac yn hirach \u2013 felly cewch wneud y gorau o\u2019ch cyfnod yma. Wrth i\u2019r tywydd gynhesu, nid yw gweithgareddau awyr agored mor heriol, a chofiwch, os cewch chi ambell i gawod o law, ein hoff ddywediad ni yw \u2018Nid oes y fath beth a\u0302 thywydd gwael, dim ond y dillad anghywir!\u2019"}, {"text_idx": "#000005", "text": "Dyma rywfaint o\u2019n hoff atyniadau ni i deuluoedd."}, {"text_idx": "#000006", "text": "Mae\u2019r SeaQuarium yn cynnig taith archwilio tanddwr, lle gallwch chi archwilio bywyd dyfrol o sawl rhan o\u2019r byd yn cynnwys yr Amazon, y Mo\u0302r Tawel, Cefnfor yr India, y Mo\u0302r Coch a\u2019n moroedd ein hunain o amgylch Prydain."}, {"text_idx": "#000008", "text": "Mae Pwll Brickfield, yng Ngorllewin y Rhyl yn warchodfa natur leol sy\u2019n boblogaidd am ei amrywiaeth o weithgareddau hamdden, yn cynnwys taith gerdded gylchol 1km o amgylch y pwll. Mae\u2019n lle perffaith i fwydo\u2019r hwyaid a chael gweld amrywiaeth o adar y dw\u0302r, yn cynnwys yr hwyaden wyllt, yr alarch mud a\u2019r ia\u0302r ddw\u0302r. Weithiau, gallwch chi hefyd weld glas y dorlan, y cre\u0308yr glas a gwennol y glennydd."}, {"text_idx": "#000009", "text": "Mae rhaeadr Dyserth, lle mae Afon Ffyddion yn syrthio 70 troedfedd ar ei thaith i Afon Clwyd, mewn pentref bychan ar gyrion y Rhyl. Yn o\u0302l y so\u0302n, yr oedd olwyn ddw\u0302r anferthol y tu mewn i\u2019r waliau canoloesol, a oedd yn cael ei rhedeg gan Raeadr Dyserth, a chodwyd sawl melin ar hyd yr afon yn ystod y blynyddoedd wedi hynny."}, {"text_idx": "#000010", "text": "Adeiladwyd Castell Dinbych a waliau\u2019r dref rhwng 1282 a 1311. Adeiladwyd y castell i Henry de Lacy, Iarll Lincoln a gafodd arglwyddiaeth Dinbych gan y brenin Edward y 1af yn ystod ei ymgyrch yn erbyn y Cymry."}, {"text_idx": "#000011", "text": "Mae\u2019r castell sydd bellach yng ngofal CADW ar agor drwy gydol y flwyddyn, ond mae\u2019r amseroedd a\u2019r dyddiau\u2019n amrywio drwy\u2019r flwyddyn. Mae canolfan i ymwelwyr ar y safle ac mae lleoedd parcio ar gael. Gallwch chi hefyd fenthyg allwedd gan Lyfrgell Dinbych i grwydro waliau\u2019r Castell ar eich pen eich hun."}, {"text_idx": "#000013", "text": "O Lanfa Llangollen, gallwch chi fynd ar daith mewn cwch wedi\u2019i dynnu gan geffyl neu ar daith mewn cwch modur ar y draphont ddw\u0302r. Mae\u2019r ddau yn eich tywys chi ar hyd golygfeydd a synau hudolus Camlas hardd Llangollen."}, {"text_idx": "#000015", "text": "Archwiliwch dros 2500 erw o goedwigoedd, rhostir a llynnoedd ymhlith golygfeydd godidog o\u2019r ucheldir, ynghyd a\u0302 Chanolfan Ymwelwyr, Caffi, Siop Anrhegion, Arddangosfa\u2019r Gweilch, Maes Chwarae Antur, Llogi Beiciau, Beicio Mynydd, Llwybrau Cerdded, Hwylio a physgota o safon ryngwladol i daro arnynt. Mae ar agor drwy gydol y flwyddyn a gallwch chi barcio drwy\u2019r dydd am \u00a32.50 yn unig, felly dewiswch eich Antur Dw\u0302r heddiw. Er bod modd llogi ceufadau a phadlfyrddau ar y llyn, ni chaniateir lansio\u2019r rhain eich hun na nofio yn y dw\u0302r agored yn Llyn Brenig ar hyn o bryd."}, {"text_idx": "#000017", "text": "Ty\u0302 Pren o\u2019r 15fed Ganrif a gerddi muriog wedi\u2019u hadfer yn dyddio o\u2019r oesoedd Canol."}, {"text_idx": "#000018", "text": "Mae un o dai tref pren a gerddi muriog hynaf Cymru wedi\u2019i adfer i adlewyrchu 7 cyfnod o\u2019i hanes a\u2019i ddatblygiad. Gall ymwelwyr fynd yn o\u0302l mewn amser o\u2019r 1940au i 1435."}, {"text_idx": "#000019", "text": "Yn yr ardd mae pergola rhosod, coed cnau ac mae\u2019r \u2018dolydd blodau\u2019 yn dangos defnydd hanesyddol y gerddi \u2013 ar gyfer meddyginiaeth, coginio a phleser synhwyraidd. Mae\u2019r berllan yn cynnwys mathau traddodiadol o afalau a gellyg ac eirin Dinbych. Ar hyd y llwybrau ceir llwyni ffrwythau, meryswydd, cwins a mwyar Mair, arddangosfa wych o babi gwyllt a \u2018mynwent anifeiliaid anwes\u2019 heb ei chyffwrdd. Gallwch chi fwynhau golygfeydd unigryw o\u2019r dref hanesyddol, y castell a\u2019r bryniau o\u2019ch cwmpas o safle uwch a chudd y gerddi."}, {"text_idx": "#000020", "text": "Roedd y Foneddiges Eleanor Butler a Miss Sarah Ponsonby wedi dal dychymyg y gymdeithas Raglywiaeth. Cawsant lu o ymwelwyr i\u2019r bwthyn bach diymhongar, y gwnaethon nhw ei drawsnewid dros y blynyddoedd i ffantasi Gothig o wydr wedi\u2019i staenio a derw wedi\u2019i gerfio\u2019n fanwl. Y tu mewn i Blas Newydd heddiw, ceir arddangosfa yn cynnwys rhai o\u2019u heiddo nhw a thaith sain sy\u2019n dod a\u0302\u2019u stori nhw\u2019n fyw. Gallwch grwydro drwy eu gerddi ac ar hyd eu llwybr ar lan yr afon. Gallwch chi hefyd gael paned o de yn eu hystafelloedd te hyfryd fel y gwnaeth Wordsworth, Syr Walter Scott a Dug Wellington o\u2019ch blaen."}, {"text_idx": "#000026", "text": "Atyniadau, Gweithgareddau, staycation, Treftadaeth, Ysbrydoliaeth"}, {"text_idx": "#000029", "text": "Gyda'i gilydd, mae Wrecsam, Sir y Fflint a Sir Ddinbych yn cynnig profiad gwych i ymwelwyr yng Ngogledd Ddwyrain Cymru, gyda mo\u0302r a mynyddoedd, hanes a chelf gyfoes, ac amrywiaeth o ddigwyddiadau arbennig i'r teulu cyfan i mwynhau."}]